Az uniós segítségnyújtási önkéntesek az uniós tagállamok polgárai és az uniós tagállamokban jogszerűen tartózkodó harmadik országbeli állampolgárok. 2019-ben nem változott az önkéntesek nemzetiségenkénti részvételi aránya. Ahogyan a lenti ábra mutatja, mostanáig 24 tagállam önkéntesei vettek részt a kezdeményezésben, a legtöbben Olaszországból, Spanyolországból és Franciaországból.

A kezdeményezés indulása óta 205 online önkéntesi megbízást tettek közzé, ebből 62-t 2019-ben. A leggyakrabban igényelt feladatok a fordítás, a lektorálás és a grafikai tervezés volt.

Példák az önkéntességre a 2019-ben végrehajtott projektek közül

A „Humanitarian Volunteers in Action: Challenges & Opportunities” (Humanitárius önkéntesek akcióban: kihívások és lehetőségek) elnevezésű projekt keretében egy franciaországi és egy szlovákiai szervezet működik együtt, amelyek 18 uniós segítségnyújtási önkéntest küldtek ki kilenc, albániai, algériai, ecuadori, grúziai, marokkói és törökországi fogadó szervezethez humanitárius segítségnyújtási műveletekben való részvételre. Albániában a projekt táplálkozási szolgáltatásokat kínál sérülékeny csoportok, például gyerekek, rászorulók és krónikus betegségben szenvedők számára Tiranában.

Egy, a táplálkozás területén dolgozó fiatal uniós segítségnyújtási önkéntes a következőket írta az Albániában betöltött szerepéről, ahol a táplálkozással kapcsolatos bevált gyakorlatokról szóló műhelymunkákat tartott gyermekek és fogyatékossággal élő fiatal felnőttek számára: „A dietetikusi önkéntes kiküldetésem során lehetőségem nyílt különböző központokkal és iskolákkal dolgozni. Hetente egyszer a »Femijet e Botes ne Shqiperi« központba mentem, amely 10 gyermeket fogad az iskola után, illetve a prushi »Fondacioni Ndihmoni Jeten« központba, amely szellemi fogyatékossággal élő fiatal felnőttekről gondoskodik, köztük egy olyan csoportról, amely a lehető legnagyobb fokú önállóságot tanulja. Lehetőségem volt kapcsolatot teremteni ezzel a két csoporttal, és műhelytalálkozókat tartani nekik a táplálkozással kapcsolatos oktatás területén.”

( https://webgate.ec.europa.eu/echo/eu-aid-volunteers_en/nutritional-education-food-pyramid_en )

Az „EU Aid Volunteers for resilience and response capacity of vulnerable communities through deployment and capacity building activities” (Uniós segítségnyújtási önkéntesek a sérülékeny közösségek kapacitásáért és ellenálló képességéért kiküldés és kapacitásfejlesztési tevékenységek révén) elnevezésű projekt keretében az olaszországi és spanyolországi küldő szervezetek partnerségben 32 önkéntest küldtek ki 13 harmadik országba.

Egy, a Fülöp-szigetekre kiküldött fiatal uniós segítségnyújtási önkéntes a következőket írta a logisztika terén uniós segítségnyújtási önkéntesként szerzett tapasztalatairól. Tevékenységei a Taal vulkán kitörése óta a területen végzett vészhelyzeti reagálási műveletek logisztikai koordinálására összpontosultak:

„Több projekten is dolgozunk jelenleg – menedékekkel kapcsolatos, vízszolgáltatási, szennyvízelvezetési és egészségügyi, valamint készpénzkomponenssel –, miután több földrengés is történt a múlt héten. A két hónap alatt volt egy nagyobb tájfun is, a Kammuri – idén ez volt a huszadik –, de szerencsére nem volt olyan pusztító, mint amilyenre számítottak. Úgy tűnik, hogy nem tévedtek, amikor azt mondták, hogy ez a pár hónap mindig sűrű!”